รองนายกฯจุรินทร์ ติดตามโครงการ “จับคู่กู้เงิน” ยื่นกู้แล้ว 880 ล้านบาท ยืนยันไม่มีดองเรื่อง
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ติดตามการดำเนินงานโครงการ “จับคู่กู้เงิน” สถาบันการเงินกับร้านอาหาร ที่ห้องบุรฉัตรไชยากร สำนักงานปลัดกระทรวงพาณิชย์ โดยมีตัวแทนสถาบันการเงินมาตั้งบูธให้บริการผู้ประกอบการ อาทิ บสย. ธ.ก.ส. ธนาคารกรุงไทย ธนาคารออมสิน และ SME D Bank        นายจุรินทร์ กล่าวว่า ความคืบหน้าของโครงการฯ ตั้งแต่วันที่ 7-20 มิ.ย. นี้ เพื่อให้ร้านอาหารทั่วประเทศ กว่า 120,000 ร้าน ที่จดทะเบียนไว้ ได้มีโอกาสเข้าถึงเงินกู้ของสถาบันการเงิน โดยกระทรวงได้รับความร่วมมือจาก 5 สถาบันการเงินข้างต้น เพื่อปล่อยเงินกู้ดอกเบี้ยต่ำ ปลอดหลักทรัพย์ในบางกรณี เพื่อช่วยเหลือร้านอาหาร ให้ยังมีสภาพคล่องในช่วงวิกฤตโควิด        กระทรวงพาณิชย์ได้เปิดห้องบุรฉัตรไชยากร เป็นการเฉพาะให้ผู้ประกอบการเข้ามาพบสถาบันการเงินโดยตรง หรือ สำนักงานพาณิชย์จังหวัด (สพจ.) ทั่วประเทศได้เช่นกัน หรือ ไปที่สถาบันการเงินโดยตรง ตามสาขาทั่วประเทศนับตั้งแต่วันนี้เป็นต้นไป สถาบันทางการเงินเปิดให้กู้ทั้งแบบ offline และ online มีการยื่นขอสินเชื่อดังนี้                ธนาคารออมสิน มียื่นขอกู้ 2,520 ราย วงเงินที่ขอรวม 750 ล้านบาท SME D Bank ขอกู้แล้ว 146 ราย วงเงินที่ขอรวม 64 ล้านบาท ธนาคารกรุงไทย ขอกู้แล้ว 98 ราย วงเงินรวม 43 ล้านบาท ธ.ก.ส. มีผู้ขอ 49 ราย วงเงิน 22 ล้านบาท ด้าน บสย. มีผู้ขอ 188 ราย โดย บสย. ยินดีเป็นผู้ค้ำหากได้รับการกู้รวมทั้งหมดมีผู้ขอกู้เงินแล้ว 3,001 ราย วงเงินรวมกัน 880 ล้านบาท                ยืนยัน สถาบันการเงินทุกแห่งยืนยันจะพิจารณาสินเชื่อให้เสร็จสิ้นโดยเร็ว ไม่มีดองเรื่อง ขอผู้ประกอบการไม่ต้องกังวลเรื่องวงเงินที่มี ร้านอาหารที่ต้องการสินเชื่อ ให้เตรียมเอกสารให้พร้อม สถาบันการเงินพร้อมให้ความร่วมมือ